Bertus die kat is slangheld van Theuniskraal | Netwerk24
Bertus die kat is slangheld van Theuniskraal
Deur Rosette Jordaan 10 September 2018 06:01
'n Kat het 'n jong meisie van Tulbagh die afgelope naweek van 'n sissende pofadder gered deur hom 20 minute lank vas te keer.
Slang se kind het Ané Jordaan van die plaas Theuniskraal buite Tulbagh Saterdag onaangenaam verras toe sy ná haar sportbedrywighede in Ceres alleen by die huis gekom het.
Sy, haar ouboet Jacques en haar sussie, Rosanne, het op die vooraand van haar tiende verjaardag saam met haar tannie Erika Jordaan teruggekom. Haar ouers, Flippie en Annari Jordaan, het gaan fietsry. Sy wou huis toe, sowat 'n halwe kilometer van waar Erika en Ané se oom, Wagner, op die plaaswerf woon.
Toe sy die skuifdeur oopsluit en oopstoot, het sy 'n geblaas en gesis links van haar gehoor. Toe sy afkyk en die oorsprong van die geluid sien, het sy haar boeglam geskrik, vertel sy.
'n Pofadder het sowat 'n halwe meter van haar af sy kop in haar rigting gelig met sy tong wat in en uit sy mond rondbeweeg het. Sy het weggespring terwyl die deur steeds oop was en die slang het ingeglip.
"Die volgende oomblik het Bertus, ons kat, tussen my en die slang ingespring met sy rug kromgetrek en sy oë op die slang se bewegende kop vasgenael," vertel sy.
Die pofadder het weg van die deuropening na die hoekie van die skuifdeur beweeg, waar Bertus hom vir sowat 20 minute vasgepen het en Ané terug na haar oom Wagner se huis kon hardloop. Hy het die slang met 'n slangstok gevang en in 'n plastiekdrom gesit.